**Groot uitdagings (Deel 1/3) | "Die hoë duikplank" | Groot gedagtes — Mojo-vertoning**

A … dis somer! Die skool is toe en Mojo lewe soos ŉ koning; totdat Katie op ŉ dag by hom aankom met wonderlike nuus.

“Die swembad is oop, Mojo!!” sê sy.

Mojo is gek na die gemeenskaplike swembad. Terwyl hy salig saam met sy vriende ronddryf, wonder hy, “Is daar enigiets wat lekkerder as dit is? Nee, natuurlik is daar niks lekkerder nie!”

En toe skielik op ŉ dag ís daar. Verlede somer was daar net een duikplank, maar die bestuur het nou twee splinternuwe duikplanke bygevoeg: ŉ klein plankie vir die pret en ŉ asemrowende dodelike hoë duikplank!

Mojo stap dapper na die hoë duikplank. Dit lyk selfs hoër van naby af, maar hy gee glad nie om nie en durf die lang optog boontoe aan. Alle oë is op Mojo gerig. Maar toe hy bo kom, lyk dit anders. Die water wat vroeër so uitnodigend gelyk het, lyk nou solied en so hard soos beton.

ŉ Vae stem roep van onder af, “Roer jou, tjokkertjie! Hier’s ŉ hele ry hieronder!”

Maar Mojo bly verstar staan. Uiteindelik kruip hy stadig teen die leer af, na veiligheid.

“Dis vreeslik daar bo, nè?” sê Katie. “Komaan, kom ons gebruik die klein plankie.”

“’M … dis oukei.” sê Mojo, “’m … ek gaan aan die vlak kant warm word.”

En so sit Mojo toe in die vlak kant, heeltemal verpletter. Af en toe kom vra ŉ maat hom, “Het jy al na die nuwe duikplank gaan kyk, Mojo? Komaan!”

Maar elke keer as Mojo net na daardie kant van die swembad kyk, dink hy aan die vrees wat hom op die hoë duikplank lamgelê het.

Is dit Mojo se voorland om die res van die somer aan die vlak kant deur te bring – saam met die babatjies?!

Of kan hy sy vrees te bowe kom?

Wat dink jy?

**Groot uitdagings (Deel 2/3) | "Klein treetjies" | Groot gedagtes − Mojovertoning**

Laaskeer het Mojo bang geword toe hy van die hoë duikplank wou afspring, maar hy het gou besluit om sy vrees te bowe te kom.

“Oukei,” sê hy, “Gaan jy my aanvat? Kom, laat ons mekaar aanvat. Die vraag is nou net, hoe seker is jy van jou saak? Wel, hoe seker is jy, Duikplank?”

Maar Mojo raak verstar van vrees as hy net daaraan dink dat hy weer op die hoë duikplank moet klim, en hy besluit dat daar dalk groter pret by die huis is.

En hy het by die huis gebly totdat Katie op ŉ dag daar aankom.

“Hoekom was jy nie weer by die swembad nie?” het sy gesê.

“Die swembad … wie het dit nou nodig?” sê Mojo. “Ek het baie meer pret net hier.”

“Nog bang vir die hoë duikplank, nè?”

”Doodbang,” sê Mojo. “Jy moet my help, Katie! Al wat ek wil doen is om in daai lekker koel, blou, verfrissende water te swem.”

“Wel, daar ís iets wat ons kan probeer doen,” sê Katie.

“Enigiets!”

“Oukei,” sê Katie, “Jy’s te bang om terug te gaan swembad toe, nè? Maar kan jy na hierdie prentjie van ŉ swembad kyk?

“Aaa, vat dit weg!” sê Mojo.

“Oukei, en nou?” sê Katie terwyl sy verder weg beweeg.

“Verder weg!” sê Mojo, “Nog verder! Nog verder! Wag so bietjie, is dit verder of verderer? Oukei, dis nie sleg nie,” sê Mojo.

“En nou?” skree Katy terwyl sy ŉ treetjie vorentoe gee.

“Ag… oukei, maar bly staan net daar!” sê hy.

“Oukei,” sê Katie, “Sê net as ek nog ŉ treetjie vorentoe kan kom.”

Mojo het uiteindelik kalmeer. Katie neem nog ŉ treetjie vorentoe; en nog een.

Uiteindelik hou Mojo die prentjie van die swembad in sy hande vas.

“Jy’t dit reggekry!” sê Katie.

“Wat het ek reggekry?” sê Mojo, “Ons is veronderstel om terug te gaan duikplanke toe, nie na prentjies kyk nie!”

“Dis wat ons besig is om te doen, aspatat! Kyk net na al die vordering wat jy gemaak het. Ek was doer ver toe ons begin het.”

“Ja, maar dit was maklik,” sê Mojo.

“Elkeen van jou treetjies was so klein.”

“Dis reg!” sê Katie, “dis wat so goed is van die treetjiestrategie.”

“Die wat?” sê Mojo.

Maar Katie moet op daardie oomblik huis toe gaan vir aandete en Mojo bly wonder, “wat het Katie met die treetjiestrategie bedoel?”

H’m … dís nou beslis ŉ interessante vraag.

**Groot uitdagings (Deel 3/3) | "Treetjiestrategie" | Groot gedagtes — Mojo-vertoning**

Die volgende dag skraap Mojo genoeg moed bymekaar om terug te gaan swembad toe, maar die hoë duikplank spook steeds by hom.

Toe hoor hy vir Katie, “Vergeet eers van die hoë duikplank. Jy sal uiteindelik daarby uitkom as jy aanhou klein treetjies vorentoe gee. Gebruik die treetjiestrategie.”

“O, is dit wat die treetjiestrategie is?” sê Mojo, “Ma … maar, ek verstaan nie.”

“Onthou hoe jy daai reusespookasem verlede jaar by die kermis geëet het?” vra Katie.

“Die beste dag ooit!”

“En onthou jy dat ek gesê het jy sal dit nie regkry nie?”

“Natuurlik het ek. Ek het net aanhou happies vat.”

“Dis reg!” sê Katie, “groot uitdagings kan jou bitter bang maak. Maar daar’s ŉ truuk. Jy hoef nie die groot uitdaging als op een slag aan te pak nie. Jy kan dit in piepklein treetjies verdeel. Al wat jy moet doen, is om op die volgende tree te konsentreer. Elke tree vorentoe, maak jou dapperder. En as jy dapperder raak, kan jy selfs groter uitdagings aanpak. Maar pasop. As jy te groot treetjies probeer gee, kan jy tou opgou. Gee net ŉ kleiner treetjie; gee genoeg klein treetjies en jy kan die onmoontlike doen.”

“Jy’s ŉ genie, Katie!” sê Mojo.

Toe loop hy na die hoë duikplank. “Hier’s ek, grootseun!” sê hy.

En net soos Katie gesê het, hou Mojo aan om klein treetjies te gee, totdat hy na vele klein treetjies weer bo op die hoë duikplank beland. Sy hart klop woes, sy bene wil nie roer nie, maar dié keer is dit nie dieselfde nie. Hy weet hy hoef nie tou op te gooi net omdat hy bang is nie. Al daardie klein treetjies het hom dapperder gemaak. Toe, in plaas daarvan dat hy weer afklim na veiligheid, vat hy een treetjie nader na die rand toe. Toe nog een; totdat daar uiteindelik net een treetjie oor is.

Nou ja, wat dink jy?

Het jy al ooit ŉ groot uitdaging oorwin deur klein treetjies te gee?

H’m … dís nou beslis ŉ interessante vraag.